אדובי

אַדוֹבִּי (באנגלית: Adobe), שנקראה בעבר "אדובי מערכות", היא חברת תוכנה שנוסדה בדצמבר 1982 על ידי ג'ון וארנוק וצ'ארלס גצ'קי.

השניים ייסדו את אדובי מערכות לאחר עזיבתם את זירוקס פארק כדי לעודד פיתוח ומסחור של שפת פוסטסקריפט המשמשת בעיקר להדפסה באיכות גבוהה של איורים וטקסט.
לאדובי היה תפקיד חשוב בגרימתה של מהפכת ה"הוצאה לאור שולחנית" כאשר אפל מחשבים קנתה מהם רישיון לשימוש בשפת פוסטסקריפט במדפסות הלייזר שלה ב-1985. תקן חשוב ומפורסם של אדובי הוא PDF, פורמט מסמכי מחשב המאפשר שיתוף בין תוכנות שונות שרצות על מערכות הפעלה שונות.

החברה נקראת "אדובי" על שמו של נחל אדובי (Adobe Creek) שזורם מאחורי ביתו של אחד מצמד מייסדיה. מטה החברה נמצא בעיר סן חוזה שבעמק הסיליקון בקליפורניה. ב-2005 מנתה אדובי מערכות כ-4,000 עובדים, יותר ממחציתם בסן חוזה. לאדובי פעילות פיתוח רבה גם בסיאטל, בוושינגטון; בנוידה שבהודו ובאוטווה, קנדה. מרכזי פיתוח קטנים יותר נמצאים במיניאפוליס, מינסוטה ובהמבורג, גרמניה.

עד שנת 2005 חברת מקרומדיה ואדובי היו מתחרות מכיוון ששתיהן היו חברות תוכנה מובילות ועולמיות בתחום הגרפיקה הממוחשבת. בשנה זו רכשה אדובי את מקרומדיה.

מוצרים

מוצרים שהם חלק מחבילת Creative Cloud (לשעבר Creative Suite)

מוצרים אחרים

 אדובי אייר - Adobe Integrated Runtime אדובי זמן ריצה משולב (AIR), הידוע גם בשם Adobe AIR, היא סביבת עבודה בפלטפורמות שונות שפותחה על ידי אדובי מערכות לבניית יישומי אינטרנט עשירים באמצעות Adobe Flash, Adobe Flex, HTML, או Ajax, שניתן לפרוס כמו יישומי שולחן עבודה.

מידע כלכלי 
אדובי מערכות נכנסה לנאסד"ק ב-1986. מדצמבר, 2004, היא נסחרת בשווי שוק של כ-15 מיליארד דולר.

נציגות בישראל
הנציגות הישראלית דואגת על התאמת תוכנותיה של אדובי לשימוש בשפה העברית. במשך 13 שנה, עד 2005, אדובי יוצגה בישראל על ידי קרטסופט - חטיבת התוכנה של קרט ישראל בע"מ (כיום קרט ניופאן בע"מ). ב-2005, לאור הרכישה של מקרומדיה על ידי אדובי, התקיים מכרז בין קרטסופט לבין קוויקסופט, שייצגה עד כה את מקרומדיה בישראל. קרטסופט הפסידה, ומאותה השנה, יוצגה החברה בישראל על ידי קוויקסופט. הנציגות הסתיימה ב-2011 כאשר הבעלים של קוויקסופט, ראובן אגסי, החליט לסגור את החברה, ומאז אותה שנה מיוצגת החברה בישראל על ידי חברת המחשבים CMS.

ביקורת
חברת אדובי ספגה לאורך השנים ביקורות קשות על נושאים שונים, ביניהן:
 תמחור מוגזם ולא הוגן של מוצרי החברה, כאשר מוצרי החברה נמכרים במחיר יקר משמעותית מחוץ לארצות הברית. לשם הדגמה, חבילת Creative Suite 3 Master Collection נמכרה בשעתה בבריטניה בסכום של מעל ל-1000 לירות שטרלינג דבר שגרר מחאות כנגד החברה.
נקיטת דרכי פעולה מונופוליסטיות ואנטי-תחרותיות, שמתמקדות בקנייה של חברות מתחרות שפיתחו מוצרים דומים כדי לחסלן. דוגמאות בולטות הן הניסיונות "לחסל" את תוכנת פריהנד, תוכנת עיצוב גרפי ועימוד מבית מקרומדיה שהתחרתה ישירות באילוסטרייטור ומאוחר יותר גם באינדיזיין, הן בשנת 1994 (ניסיון שסוכל על ידי נציבות הסחר הפדרלית האמריקנית (הFTC)) והן בשנת 2004, שם אדובי השלימה את רכישת מקרומדיה ולמעשה הביאה להפסקת הפיתוח של פריהנד, וכן רכישה של חברת Figma בשנת 2022, תוכנה שהתחרתה בתוכנה XD של אדובי.
פרצות אבטחה, שהתבטאו בדליפות המוניות של נתוני משתמשים, כאשר הבולטת שבהם התרחשה ב-2013.
החברה ספגה ביקורות קשות עם השקת שירות הענן Creative Cloud, שהחליף את חבילת התוכנות Creative Suite, ובמסגרתו הגישה לשירות תהיה על ידי רכישת מנוי חודשי שיכול לנוע בין עשרות למאות דולרים לחודש והתוכנות יסופקו כחלק משירות הענן בלבד ולא כמוצרים עצמאיים. הדבר הביא חברות רבות שעד כה השתמשו במוצרי אדובי לנטוש את מוצרי החברה ולעבור לחלופות, הן חופשיות (GIMP של פרויקט גנו לדוגמה) והן קנייניות שעדיין משתמשות במודל התשלום ה"מסורתי" (מוצרי חברת Corel לדוגמה).

הדומיננטיות של אדובי בשוק העיצוב, בשילוב הסיבות שצוינו לעיל, גוררת אחריה פיראטיות תוכנה בהיקף נרחב. מוצרי התוכנה של אדובי מופצים בצורה לא חוקית באינטרנט לכל דכפין והם בין המוצרים הנפרצים ביותר; דו"ח שהופק בבריטניה בשנת 2013 גילה כי תוכנותיה של אדובי היו התוכנות המופצות ביותר בצורה לא חוקית לאחר Microsoft Windows ו Microsoft Office, ועד עצם היום הזה מוצרי אדובי תופסים מקום גבוה ברשימות דומות.

קישורים חיצוניים

הערות שוליים

חברות תוכנה אמריקאיות
חברות אמריקאיות הנסחרות בנאסד"ק
חברות בשווי שוק מעל 200 מיליארד דולר
סן חוזה (קליפורניה)